„Suntem amândoi hotărâţi să ne implicăm în negocierile care vor avea loc pentru a rezolva în modul cel mai bun situaţia cetăţenilor noştri care trăiesc şi muncesc în Marea Britanie. Eu sunt foarte hotărât să rămân în continuare implicat, împreună cu domnul preşedinte, într-un contact care ne permite să abordăm împreună chestiunea cetăţenilor români şi a cetăţenilor polonezi din Marea Britanie. Nu pentru a exagera ceva, doar pentru a le proteja interesele, fiindcă românii noştri merg acolo să muncească şi plătesc impozite şi taxe, şi acelaşi lucru este, evident, valabil şi pentru polonezii care merg în Marea Britanie”, a declarat Klaus Iohannis în cadrul declaraţiei comune susţinute alături de preşedintele polonez, Andrzej Duda.

La rândul său, Andrzej Duda a arătat în Marea Britanie locuiesc şi muncesc 1.000.000 de polonezi şi 500.000 de români ale căror drepturi trebuie respectate, nu diminuate.

„Vorbim cu domnul preşedinte cu o unică voce şi mă bucur foarte mult că pot să contez pe colaborarea cu domnul preşedinte, să avem grijă împreună de interesele concetăţenilor noştri din Marea Britanie. Cum se va dezvolta situaţia după referendum nu se ştie, sunt nişte riscuri, ştim foarte bine că unii sunt foarte nemulţumiţi de referendum, mai ales scoţienii, şi nu ştim înspre ce direcţie vor fi luate activităţile Uniunii Europene”, a spus preşedintele Poloniei, potrivit News.ro.

El a apreciat că Brexitul ar putea să determine şi o reconfigurare a arhitecturii Uniunii Europene, ce ar putea influenţa România şi Polonia.

„Ar fi foarte bine dacă am avea o poziţie comună despre cum ar trebui UE să se schimbe, dacă se ajunge la Brexit (...) Foarte multe societăţi sunt de părere că UE funcţionează prost şi trebuie să ne gândim cum trebuie să o reparăm. Trebuie să executăm mai bine principiul subsidiarităţii în UE şi suveranitatea ţărilor trebuie să fie garanttă într-o măsură mai mare”, a spus Duda.